《明桂藩石狮歌》
清代·李子荣

天降金精百兽伏，电光熊熊闪双目。白泽疑钟乌戈奇，拳毛葺葺势如缩。

回雁云中耸翼翔，受封启宇是何王。不恨封藩属贫国，犹闻杰构埒灵光。

凿得荆山一片石，狻猊屹立神飞扬。孱王龙种祚衰薄，安仁永明远依托。

宗盟列爵拥虚名，肇庆称尊日刓削。锯牙钩爪空自雄，无端怒吼风雨作。

似惜奔梧坐屡迁，更怜入缅惭三恪。嗟乎！乾柱倾颓坤轴翻，督师漫欲羝触藩。

陵园石马早流汗，戚里铁狮今不存。自古兴亡一转瞬，寒林衰草吊斜曛。

作者简介：李子荣，字杜生，衡山人。光绪丙戌进士，改庶吉士，授双流知县。有《荷塘诗文钞》。